Novi ministar znanosti, obrazovanja i sporta Predrag Šustar bio je gost emisije Novi dan na N1. Govorio je o nizu tema, ali i o svojoj izjavi o Bogu koja je izazvala reakciju u javnosti.

Na pitanje što je namjeravao reći tezom da "opcija Boga kao stvoritelja svijeta" postoji iako je znanstvenik, Šustar je rekao:

"Intendant HNK u Rijeci Oliver Frljić najavio je spaljivanje nepoćudnih knjiga, među kojima je i Darwin. Kolega radi posao i to medijski na način koji skreće pozornost na njihov rad. To u pluralnom, demokratskom društvu ima smisla. Drago mi je da se pozornost skrenula na Ruđera Boškovića i na akademsku raspravu oko dizajna, odnosa znanosti i religije. O tome se nije puno raspravljalo u Hrvatskoj, a sad je izašlo van i to je dobro, da ne ostane u samo akademskom prostoru", rekao je Šustar i dodao da razumije reakcije Olivera Frljića, ali da mu je i iznimno drago da su ga studenti iz Splita pozvali na tribinu na kojoj će se raspravljati o odnosu znanosti i religije, za što kaže da je lijepa tema.

"Ja sam biolog i imao sam puno iskustva s tom materijom, ja to predajem i jako dobro poznajem. Tu su stvari kristalno jasne, ali ja jesam vjernik i to ne moraju nužno biti suprotstavljene vrijednosti. Došlo je vrijeme da ta pluralnost izađe van, jer dosta je logike 'mi li oni', radikalizira se javni prostor. To je super što se raspravlja, g. Frljić također sudjeluje u raspravi, ali moramo imati neke okvire. Ta rasprava mora biti izvedena prema dobrim običajima. Zato mi je drago što su me studenti pozvali da prezentiram argumente, bit će to lijepa i interesantna rasprava", rekao je Šustar.

Budući da svjedočimo tolikim podjelama i stalno se vraćamo na teme iz prošlosti iako imamo važnijih tema iz sadašnjosti, ministru je postavljeno pitanje ima li kvalitetnog pluralizma među njegovim kolegama koji su doktori znanosti?

"Ako govorimo o filozofiji, ja pripadam angloameričkoj analitičkoj tradiciji. Strukturiranje argumenata naučio sam na sveučilištu Columbia u New Yorku, odnosno kako napadati tuđu tezu prema pravilima. To može biti model i za politiku. Sjednica u Saboru često se kritizira, a ja sam je pratio i bilježio i ne bih se složio da je bila naporna. Uglavnom je bila vrlo dobro strukturirana, parlamenti u demokracijama tako i raspravljaju, stoga sam zadovoljan razinom argumentacije.

Naravno, kad napravite prijedlog zakona, to će biti teško iskomunicirati. Dobro je da stvari izađu van, ali i da rasprava ima pravila. To mora početi funkcionirati kod nas", rekao je Šustar.

>> Traže ostavke, a pravih razloga nemaju – osim ideoloških